DA soek antwoorde oor ooreenkoms tussen orkes, kunsteraadBongani Tembe, uitvoerende hoof van die orkes (Foto: Friends of the Johannesburg Philharmonic Orchestra/Facebook) Die DA het die kantoor van die Openbare Beskermer (OB) versoek om die memorandum van ooreenkoms tussen die Nasionale Kunsteraad en die Mzansi Nasionale Filharmoniese Orkes – wat stil-stil in Julie aangegaan is – te ondersoek. Die memorandum sluit die surplusfondsbeleid in, wat die OB vroeër bevind het “neerkom op onbehoorlike gedrag in staatsake” en wanbestuur. “Die beleid strook ook nie met die Wet op Openbare Finansiële Bestuur (PFMA), die Wet op die Bevordering van Administratiewe Geregtigheid (PAJA), nasionale tesourieregulasies en die staatsdiensregulasies nie,” sê Veronica van Dyk, die DA se woordvoerder oor sport, kuns en kultuur. Volgens Van Dyk het die Nasionale Kunsteraad onlangs om al die verkeerde rede die nuus gehaal. “Dit sluit in die aanstelling en afdanking van senior bestuur, die ondeursigtigheid rakende die Nasionale Filharmoniese Orkes, die wanbestuur van die presidensiële indiensneming-stimulus-program (PESP) tydens die Covid-19-pandemie en nou bewerings dat R65 miljoen na die raad se rekening by die Suid-Afrikaanse Reserwebank oorgeplaas is pleks daarvan om vir die finansiering van kunstenaars gebruik te word.” Van Dyk sê dit lyk of die Nasionale Kunsteraad nie die behoeftes van die kuns- en kultuursektor ten volle begryp nie en nie oplossings in werking kan stel wat daardie gemeenskappe bevoordeel nie. Die DA het parlementêre vrae oor die orkes ingedien en versoek dat die Nasionale Kunsteraad, Nathi Mthethwa, die minister van sport, kuns en kultuur, en Bongani Tembe, uitvoerende hoof van die orkes, voor die parlementêre portefeuljekomitee oor sport, kuns en kultuur verskyn. “Goeie bestuur van openbare fondse is deurslaggewend vir ekonomiese groei en werkskepping in die kuns- en kultuursektor. Die DA sal voortgaan om alles in ons vermoë te doen om aanspreeklikheid oor die raad se besteding te kry.”